CELEX: 62010CN0386
Language: mt
Date: 2010-07-30 00:00:00
Title: Kawża C-386/10 P: Appell ippreżentat fit- 30 ta’ Lulju 2010 minn Chalkor AE Epexergasias Metallon mis-sentenza tal-Qorti Ġenerali (It-Tmien Awla) mogħtija fid- 19 ta’ Mejju 2010 fil-Kawża T-21/05: Chalkor AE Epexergasias Metallon vs Il-Kummissjoni Ewropea

23.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 288/21
            
         
      Appell ippreżentat fit-30 ta’ Lulju 2010 minn Chalkor AE Epexergasias Metallon mis-sentenza tal-Qorti Ġenerali (It-Tmien Awla) mogħtija fid-19 ta’ Mejju 2010 fil-Kawża T-21/05: Chalkor AE Epexergasias Metallon vs Il-Kummissjoni Ewropea
      (Kawża C-386/10 P)
      ()
      (2010/C 288/35)
      Lingwa tal-kawża: l-Ingliż
      
         Partijiet
      
      
         Appellanti: Chalkor AE Epexergasias Metallon (rappreżentant: I. Forrester QC)
      
         Appellata: Il-Kummissjoni Ewropea
      
         Talbiet tal-appellanti
      
      L-appellanti tilob lill-Qorti tal-Ġustizzja sabiex:
      
                  —
               
               
                  tannulla parzjalment jew b’mod sħiħ is-sentenza tal-Qorti Ġenerali sa fejn din tiċħad it-talba ta’ Halcor għall-annullament tal-Artikolu 1 tad-deċiżjoni;
               
            
                  —
               
               
                  tannulla jew tnaqqas b’mod sostanzjali l-multa imposta fuq Halcor jew li tieħu kwalunkwe miżura oħra li tkun ikkunsidrata xierqa; u
               
            
                  —
               
               
                  tordna l-ħlas tal-ispejjeż ta’ Halcor, inklużi l-ispejjeż tagħha fil-proċeduri quddiem il-Qorti Ġenerali.
               
            
         Aggravji u argumenti prinċipali
      
      L-appellanti ssostni li s-sentenza kkontestata għandha tiġi annullata abbażi tal-aggravji segwenti:
      
                  a)
               
               
                  Il-Qorti Ġenerali żbaljat meta applikat livell limitat ta’ stħarriġ ġudizzjarju. Il-qorti ma kkunsidratx il-kwistjoni bażika dwar jekk il-multa imposta fuq Halcor kinitx xierqa, ġusta u proporzjonata fir-rigward tal-gravità u t-tul tal-aġir illegali;
               
            
                  b)
               
               
                  Il-Qorti Ġenerali kisret il-prinċipju ta’ trattament ugwali. Għalkemm il-qorti ddeċidiet b’mod korrett li l-Kummissjoni kienet kisret il-prinċipju ta’ trattament ugwali billi ttrattat lil Halcor u lill-kumpanniji l-oħra b’mod identiku, mingħajr ma dak it-trattament ma kien iġġustifikat b’mod oġġettiv, hija naqset milli tosserva dak il-prinċipju sussegwentement;
               
            
                  ċ)
               
               
                  L-aġġustament min-naħa tal-Qorti Ġenerali tal-multa imposta fuq Halcor kien irrazzjonali u arbitrarju; u
               
            
                  d)
               
               
                  Is-sentenza kkontestata ma fihiex raġunament adegwat sabiex jispjega l-multa imposta fuq Halcor.